S-Kaap wil aanpas by klimaat wat verander | Netwerk24
S-Kaap wil aanpas by klimaat wat verander
Deur Jackie Kruger 06 Desember 2018 17:49
'n Sambreelorganisasie vir omgewingsbewaring en klimaatsaanpassing in die Suid-Kaap word volgende week bekend gestel.
Die Garden Route Environmental Forum (GREF) word tot stand gebring deur die Garden Route-distriksmunisipaliteit en ander belanghebbendes, lui 'n verklaring deur die nuwe forum.
Die Outeniekwaberge by George ná verwoestende veldbrande verlede maand. Foto: Jackie Kruger
Die organisasie sal onder meer gemoeid wees met die koördinering van bewaring in die streek en maniere om by klimaatsverandering aan te pas.
Die Suid-Kaap het al hoe meer te doen met verhoogde risiko's vir die omgewing soos watersekuriteit en die verlies van biodiversiteit wat kan lei tot minder ekonomiese geleenthede en druk op kwesbare gemeenskappe, luidens die verklaring.
'n Bestendige en deurlopende instroming van mense, 'n groter vraag na vars water en ontwikkelingsgrond, 'n verhoogde risiko vir veldbrande en druk van mense op die Tuinroete se sensitiewe ekologie word alles beskou as sleutelpunte om 'n omgewing te skep wat gereed is vir klimaatsverandering.
Cobus Meiring van die GREF-sekretariaat sê onder meer 'n omgewing sonder indringerplante en skoon waterweë en opvangsgebiede sal die streek vorentoe neem om risiko's te verminder.
"Klimaatsverandering, die verspreiding van indringerplante en die langtermyn-uitwerking daarvan op die streek sal owerhede, natuurbewaarders en grondbestuurders met min ander keuses laat as om te beplan rondom dit wat die natuur in die toekoms in die streek gaan doen," het hy gesê.